ตลท.เผยไตรมาส1ปีนี้ซื้อขายหุ้นทำสถิติสูงสุด
ภาวะการซื้อขายหลักทรัพย์ไตรมาส 1 ดัชนีพุ่ง 12.15% ขณะที่มูลค่าซื้อขายเฉลี่ยต่อวันทำสถิติสูงสุด 7.28 หมื่นล้านบาท
22 เม.ย. 2556

ภาวะการซื้อขายหลักทรัพย์ไตรมาส 1 ดัชนีพุ่ง 12.15% ขณะที่มูลค่าซื้อขายเฉลี่ยต่อวันทำสถิติสูงสุด 7.28 หมื่นล้านบาท
นายภากร ปีตธวัชชัย รองผู้จัดการ สายงานวางแผน กลยุทธ์องค์กรและการเงิน ตลาดหลักทรัพย์แห่งประเทศไทย (ตลท.) เปิดเผยว่า ไตรมาส 1/2556 นโยบายการเงินและการคลังในการแก้ไขปัญหาเศรษฐกิจตกต่ำที่เริ่มเห็นผลของประเทศเศรษฐกิจสำคัญ เช่น สหรัฐอเมริกา จีน และญี่ปุ่น ประกอบกับเศรษฐกิจไทยที่ขยายตัวดี และมีความพร้อมในการขับเคลื่อนผ่านนโยบายการคลังและการเงิน อีกทั้งผลประกอบการของบริษัทจดทะเบียนไทยที่เติบโตดี ส่งผลให้ตลาดทุนไทยได้รับความสนใจในการลงทุนเพิ่มขึ้น มีสภาพคล่องการซื้อขายหลักทรัพย์เพิ่มขึ้นมาก และสร้างสถิติสูงสุดหลายด้าน
โดย ณ สิ้นไตรมาส 1/2556 SET Index ปิดที่ 1,561.06 จุด เพิ่มขึ้น 12.15% จากสิ้นปี 2555 ขณะที่ market capitalization ของ SET อยู่ที่ 13,286,912 ล้านบาท เพิ่มขึ้น 12.30% mai อยู่ที่ 188,428 ล้านบาท เพิ่มขึ้น 41.66% จากสิ้นปี 2555 ในเดือนมีนาคม 2556 SET และ mai  มีมูลค่าการซื้อขายเฉลี่ยต่อวันรวม อยู่ที่ 72,814 ล้านบาท สูงสุดนับตั้งแต่ตลาดเริ่มเปิดซื้อขาย 
ด้านตลาดสัญญาซื้อขายล่วงหน้า ในเดือนมีนาคม 2556 มีปริมาณซื้อขายเฉลี่ยต่อวัน 95,362 สัญญา สูงสุดนับตั้งแต่เริ่มซื้อขาย เช่นเดียวกับปริมาณการซื้อขายเฉลี่ยต่อวันของ Single Stock Futures ที่ทำสถิติสูงสุดนับตั้งแต่เริ่มเปิดซื้อขาย โดยอยู่ที่ 59,628 สัญญาต่อวัน